A volt kazah diktátor is megfertőződött a koronavírussal
Nurszultan Nazarbajev is elkapta a vírust, azt állítják, hogy jól van.
Kazahsztán volt elnöke, Nurszultan Nazarbajev megfertőződött a koronavírussal és otthon van karanténban - írja az Euronews. A volt államfő honlapján csütörtökön jelent meg egy szűkszavú közlemény a megbetegedéséről, ott azt írták, nincs ok az aggodalomra.

Nurszultan Nazarbajev 79 éves, így a koronavírus okozta betegség szempontjából kifejezetten a veszélyeztetett korosztályba tartozik. Az ország jelenlegi vezetője, Kaszim-Zsomart Tokajev gyors gyógyulást kívánt az elődjének és annak a reményének adott hangot, hogy könnyen legyőzi ezt a kihívást.

Az ország egészségügyi minisztere, Jelzhan Birtanov szintén megfertőződött, ő kórházba került.

Kazahsztánban eddig hivatalosan 15 877 ember kapta el a fertőzést, 9092-en gyógyultak meg, és százan haltak bele a Covid-19 szövődményeibe.

Nurszultan Nazarbajev 28 éven át irányította vaskézzel a közép-ázsiai volt szovjet köztársaságot, de tavaly márciusban váratlanul lemondott államfői posztjáról.

Az ezt követő választáson elsöprő többséggel Kaszim-Zsomart Tokajevet választották meg utódjának. Tokajev indítványára – Nurszultan Nazarbajev iránti tiszteletből – Nur-Szultannak nevezték át a kazah fővárost, Asztanát. Lemondása ellenére a 78 éves Nazarbajev a széles jogkörökkel rendelkező Nemzetbiztonsági Tanács elnöke maradt, és megtartotta a kormányzó Nur Otan (Haza Pártja) elnöki tisztségét.
kazah elnök Nurszultan Nazarbajev Kazahsztán